**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ЗЛАТОМИРА СТЕФАНОВА**

*За Кмет на Община Русе*

*Съгл. Заповед* *№ РД-01-2641 от 02.09.2024 г.*

**ОТНОСНО:** Кандидатстване на Община Русе по процедура BG-RRP-11.018 „Изграждане и оборудване на нови социални и интегрирани здравно-социални услуги за резидентна грижа и специализирани социални услуги за лица с увреждания“, в рамките на Националния план за възстановяване и устойчивост

**УВАЖАЕМИ ОБЩИНСКИ СЪВЕТНИЦИ,**

Общините в Република България могат да подават проектни предложения по процедура за директно предоставяне на средства от Механизма за възстановяване и устойчивост, компонент „Социално включване“ на НПВУ за изпълнение на инвестиции за модернизиране на дългосрочната грижа – „Изграждане и оборудване на нови социални и интегрирани здравно-социални услуги за резидентна грижа и специализирани социални услуги за лица с увреждания“.

Целта на процедурата е да се създадат 254 нови социални и интегрирани здравно-социални услуги за резидентна грижа и специализирани социални услуги, за да бъде възможно закриването на приблизително 60% от съществуващите специализирани институции за хора с увреждания до края на 2027 г.

Очаква се да бъдат създадени нови резидентни услуги за общо 3000 потребители – лица с увреждания (индикативно 200 нови резидентни услуги средно за по 15 потребители всяка), както и 54 нови центрове за специализирана подкрепа за лица с увреждания и техните семейства.

Общият размер на средствата по процедурата е 331 000 000 млн. лв., като максималният размер на безвъзмездната финансова помощ (100%) - за всеки конкретен краен получател. Конкретни бенефициенти са 64 общини на чиято територия е предвидено създаването на новите социални услуги във връзка със закриването на част от домовете за лица с увреждания, съгласно направеното предварително картиране на социалните услуги и Националната карта на социалните услуги.

Допустими за финансиране ще са следните дейности:

* Строителство, ремонт, реконструкция, обновяване на сграден фонд за социални услуги във връзка с процеса на деинституционализация на грижата за хора с увреждания (включително ново строителство-изграждане, както и пристрояване, реконструиране и преструктуриране на пространства), включително прилежащото им дворно пространство.
* Доставка и монтаж на оборудване и обзавеждане за горепосочените сгради – в описанието на дейността се посочва само обща стойност на предвидените видове разходи. За целите на оценката се прави подробна разбивка на заложените разходи в Остойностения списък с предвиденото обзавеждане и оборудване по проекта, приложение за попълване към пакета с документи.
* Организация и управление на проекта – дейността е допустима и е в размер до 3% от допустимите преки разходи, в т.ч. разходи за възнаграждения на персонала по администриране на проекта, като не са допустими разходи за възнаграждения на текущи служители на общината, (в т.ч. и разходи за инвеститорски контрол, включително дължимите осигурителни вноски); разходи за командировки (пътни, дневни и квартирни) на персонала по администриране на проекта; разходи за информация и комуникация.

Всички дейности, обект на интервенция по процедурата, трябва да бъдат извършвани върху общинска недвижима собственост.

Планираната продължителност на всеки проект, включително дейностите, предвидени в него са в срок до 30.06.2026 г.

По процедурата не се изисква съфинансиране от кандидата.

Съгласно утвърдените Условия за кандидатстване по откритата процедура е необходимо, Община Русе при подаване на проектното предложение, да представи Решение на Общински съвет - Русе за кандидатстване с предложение за изпълнение на инвестиция по процедурата, с което се декларира, че:

* Създадените по процедурата социални услуги ще бъдат поддържани минимум 5 години след датата на приключване на дейностите по инвестицията и одобрение на искането за окончателно плащане от страна на Структура за наблюдение и докладване;
* Предназначението на сградата/сградите, обект на интервенция по инвестицията, няма да бъде променяно за период не по-малък от 5 години след датата на приключване на дейностите по инвестицията и одобрение на искането за окончателно плащане от страна на Структура за наблюдение и докладване.

Съгласно изискванията за кандидатстване по процедурата е изпратено писмо до Агенция за качеството на социалните услуги (АКСУ) за съгласуване избора на местоположение за изграждане на сградния фонд на две нови социални услуги – РГПЛПР, с общ максимален брой места – 30, в гр. Русе. В отговор АКСУ подкрепя избора на местоположение за изграждане на сгради за две нови социални услуги „Резидентна грижа за пълнолетни лица с психични разстройства“ (РГПЛПР), които ще бъдат с адрес в гр. Русе, ул. „Тракия“ № 25, имотът е с идентификатор 63427.8.693 с обща площ 9678 кв. м.

Предвид гореизложеното и на основание чл. 63, ал.1 от Правилника за организация и дейността на Общински съвет – Русе, неговите комисии и взаимодействието с общинска администрация, с оглед обществената значимост на въпроса, предлагам на Общински съвет - Русе, да вземе следното

**РЕШЕНИЕ:**

На основание чл. 21, ал. 2, във връзка с ал.1, т. 23 и чл. 17, т. 7 от Закона за местното самоуправление и местната администрация, Общински съвет - Русе реши:

1. Дава съгласие Община Русе да кандидатства по процедура чрез директно предоставяне на средства от Механизма за възстановяване и устойчивост, компонент „Социално включване“ на Националния план за възстановяване и устойчивост за изпълнение на инвестиции за модернизиране на дългосрочната грижа – „Изграждане и оборудване на нови социални и интегрирани здравно-социални услуги за резидентна грижа и специализирани социални услуги за лица с увреждания“ за две нови социални услуги „Резидентна грижа за пълнолетни лица с психични разстройства“ (РГПЛПР)“.

2. Двете нови социални услуги ще бъдат поддържани минимум 5 години след датата на приключване на дейностите по инвестицията и верификация на искането за окончателно плащане от страна на Структура за наблюдение и докладване.

3. Предназначението на сградата/сградите, обект на интервенция по инвестицията, няма да бъде променяно за период от 5 години след датата на приключване на дейностите по инвестицията и одобрение на искането за окончателно плащане от страна на Структура за наблюдение и докладване.

**ВНОСИТЕЛ:**

**ЗЛАТОМИРА СТЕФАНОВА**

*За Кмет на Община Русе*

*Съгл. Заповед* *№ РД-01-2641 от 02.09.2024 г.*