**ДО**

**ОБЩИНСКИ СЪВЕТ** – **РУСЕ**

**ПРЕДЛОЖЕНИЕ**

**ОТ ЗЛАТОМИРА СТЕФАНОВА**

*Зам.-кмет на Община Русе*

*За Кмет на Община Русе*

*/Съгласно Заповед №*

*РД-01-2341/02.09.2024г*./

**Относно:**одобряване на Споразумение за сътрудничество за подготовката и изпълнението на Проект „Неделни и летни образователни занимания за деца и младежи в град Русе“

**УВАЖАЕМИ ОБЩИНСКИ СЪВЕТНИЦИ,**

Сдружение „ТЕОСИС“ е създадено с цел да работи за духовното израстване на обществото, за социално подпомагане на нуждаещите се, за образование в областта на духовното дело, културата, историята и традициите, установяване и развитие на сродни духовни и културни общности в страната и чужбина.

За постигане на целите си сдружението: разработва и осъществява програми за организационно, методическо и научно подпомагане на дейността си и контролира осъществяването им; организира и участва активно в симпозиуми, семинари, конференции и други общински, областни, регионални, национални и международни форуми; разработва и реализира проекти и програми в областта на образованието, културата, здравеопазването и социалното подпомагане, организира срещи, дискусии и други форуми по проблемите на гражданското общество; осъществява контакти и взаимодействие със сродни организации в страната и чужбина, с държавните органи и органите на местното самоуправление и местната администрация, както и с фирми и други партньори за привличане на инвестиции и иницииране на други форми за подпомагане на образователни, социални, здравни и културни мероприятия.

Сдружение „ТЕОСИС“ е разработило Проект „Неделни и летни образователни занимания за деца и младежи в град Русе“, за изграждане на активно младежко гражданство в Русе и региона.

Целите на проекта са: промяна нагласите на младите хора в общуването по между им и в обществото; създаване на младежки общности; подпомагане родители и учители във възпитанието на децата и младежите; развитие на доброволчеството.

За целите на проекта е необходимо да създадат условия и да се предложат инициативи, в които децата да развиват своя потенциал, да участват с интерес и желание, да са активни и да се забавляват.

Разработването на проекта е провокирано от факта, че през последните няколко години в България сред младежите се забелязва липса на активност в обществените дейности, известна апатия към живота в обществото, липса на изграждане на младежки общности и неумения за общуване по между си. През последните години учители и родители с тревога споделят, че интересите на децата и младежите са насочени преди всичко в комуникация чрез социалните медии и видео игри в смартфоните и таблетите. Това постепенно води до дълготрайни промени и психологически проблеми. Така децата стават асоциални, предпочитат да останат предимно сами, отколкото да излязат навън с връстници, а да прекарват часове наред в къщи пред таблета или смартфона. Дългото време пред екрана има по-голямо и вредно влияние дори от недоспиването и проблемите в семейството. Стига се до влошаване на мозъчната дейност, лоши оценки в училище, заседнал живот, а от там и още куп проблеми в живота – наднормено тегло и затлъстяване, неумения за създаване на приятелства и отношения с другия пол, психични заболявания, агресия и дори зависимост.

Целевата група са деца и младежи на възраст между 6 и 18 години от гр. Русе и региона. Всички желаещи могат свободно и безплатно да се включат. Изборът за участие е без ограничение относно пол, етнически произход, религиозен и социален статус. Предвижда се да бъдат обхванати общо 100 младежи от гр. Русе и близките по малки населени места.

Непряко финансирането ще засегне допълнително още около 120 човека – семействата и приятели на основните участници. Общо 220 човека.

Дейности по проекта:

* **Образователни пътувания:** Организиране и провеждане на групови пътувания за децата и младежите до известни исторически, природни и архитектурни обекти. Еко инициативи – наблюдения на различни видове птици по р. Дунав, походи сред природата, съчетани с дискусии и интерактивни занимания.

Целта на дейността е младите хора да се запознаят с природните и исторически забележителности на Русенски регион, да развият уважение към природата, да ценят и пазят културното наследство и природа. Създаване на трайни запознанства и младежка общност;

Пътуванията предвидени по настоящия проект са общо 4 еднодневни екскурзии в Русе и региона.

* **Неделни занятия:** Неделно участие в богослужението в храма, работилници и уъркшоп заедно с децата и техните родители, за затвърждаване на отношенията в семейството и сплотяване дете и родител. Арт-работилница за изработване на традиционни български сувенири, тематични празнични изделия за украса от различни материали и техники; Краезнание – знание за българските бит, култура и традиции в Дунавския район; Провеждане на срещи и дискусии с родители и специалисти, относно актуални въпроси и проблеми, свързани с младите хора и тяхното израстване и възпитание. Изработените изделия ще се продават на благотворителен базар и средствата ще се използват за болни и нуждаещи се хора – лекарства и храна, и за издръжка на неделното училище.

Целта на дейността е да се подпомогнат родителите при възпитанието на децата, сплотяване и затвърждаване на отношенията в семейството. Получаване на знания за българските традиции и култура в района, в който живеят децата и младежите, придобиване на умения за участие в благотворителни инициативи.

* **Доброволчески инициативи:** Посещение на дома за стари хора „Възраждане“ и „Розовата къща“ и съвместни дейности на децата и възрастните хора. Целта на дейността е развитие на доброволчеството сред младите хора в града. Чрез участие в подобни инициативи те ще развият комуникативни и организационни умения, тъй като се изисква работа в екип и общуване с много и различни хора. Ще се научат на отдаденост, съпричастност и позитивизъм, защото ще участват в положителни и осмислящи времето дейности;
* **Дейности по визуализация:** В хода на проекта Сдружението ще предоставя информация към медии и в социалните мрежи за целите и дейностите. Ще прави публично достояние събитията и дейностите по проекта на фейсбук страницата и сайта на Сдружението. Популяризиране на финансовата подкрепа от Община Русе за извършване на дейностите във всички публикации.

Продължителност на проекта: от юли 2024 до юни 2025 година.

За изпълнението на проекта са необходими 14 180 лева. Бяха проведени срещи с представители на сдружението и служители на общинска администрация, в следствие на което беше подписано споразумение за общинско сътрудничество, съгласно което Община Русе ще финансира дейностите по проекта с 8 780 лева. В подкрепа на реализирането на проекта е получено и писмо от Русенския митрополит Наум.

С оглед на изложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общински съвет – Русе да вземе следното:

**РЕШЕНИЕ**

На основание чл. 21, ал. 2, във връзка с чл. 21, ал. 1, т 23 от Закона за местното самоуправление и местната администрация /ЗМСМА/, чл. 59, ал. 1 и ал. 2, т. 6, чл. 61, ал. 1 от ЗМСМА, **Общинският съвет реши**:

1. Одобрява приложеното подписано Споразумение за сътрудничество между Община Русе и Сдружение с обществено полезна дейност с наименование "ТЕОСИС" за подготовката и изпълнението на Проект „Неделни и летни образователни занимания за деца и младежи в град Русе“.
2. **Приложение:** копие от Споразумение за сътрудничество между Община Русе и Сдружение с обществено полезна дейност с наименование "ТЕОСИС" за подготовката и изпълнението на Проект „Неделни и летни образователни занимания за деца и младежи в град Русе“.

**ВНОСИТЕЛ,**

**ЗЛАТОМИРА СТЕФАНОВА**

*Зам.-кмет на Община Русе*

*За Кмет на Община Русе*

*/Съгласно Заповед №*

*РД-01-2341/02.09.2024г*./

**СПОРАЗУМЕНИЕ ЗА СЪТРУДНИЧЕСТВО**

**при изпълнение на Проект „Неделни и летни образователни занимания за деца и младежи в град Русе“**

Днес, 04.09.2024 г., в гр. Русе, на основание чл. 59, ал. 1 във връзка с чл. 59, ал. 2, т. 6 от ЗМСМА между:

**ОБЩИНА РУСЕ**, БУЛСТАТ 000530632, седалище и адрес на управление гр. Русе, пл. „Свобода“ № 6, представлявана съгласно Заповед № РД-01-2641/02.09.2024г. на кмета на Община Русе от Златомира Стефанова – зам.-кмет на Община Русе, наричана по-долу Общината, и

**СДРУЖЕНИЕ С ОБЩЕСТВЕНО ПОЛЕЗНА ДЕЙНОСТ С НАИМЕНОВАНИЕ "ТЕОСИС"** с ЕИК 176875621, със седалище и адрес на управление: град Русе, пл. „Света Троица" № 9, представлявано от председателя на Управителния съвет Наум Андонов Димитров с ЕГН 6810191007, наричано по-долу Сдружението,

се сключи настоящето **СПОРАЗУМЕНИЕ ЗА СЪТРУДНИЧЕСТВО,** наричано по-долу за краткост **СПОРАЗУМЕНИЕТО,** за следното:

**РАЗДЕЛ І**

**ПРЕДМЕТ И ЦЕЛ НА СПОРАЗУМЕНИЕТО**

**Чл. 1.** **(1)** Страните по настоящото споразумение обединяват своите усилия и уреждат правата и задлженията си във връзка с изпълнението на Проект „Неделни и летни образователни занимания за деца и младежи в град Русе“, наричан по-долу ПРОЕКТЪТ.

**(2)** ПРОЕКТЪТ има следните цели, които и са и цели на настоящото споразумение.

* Промяна нагласите на младите хора в общуването помежду им и в обществото;
* Създаване на младежки общности;
* Подпомагане на родители и учители във възпитанието на децата и младежите;
* Развитие на доброволчеството.

**Чл. 2.** Формата на настоящото сътрудничество е определената в чл. 61, ал. 2, т. 4, б. „г“, предл. 1 от ЗМСМА – изпълнение на проекта, посочен в ал. 1.

**РАЗДЕЛ ІІ**

**ПРАВА И ЗАДЪЛЖЕНИЯ НА ОБЩИНАТА**

**Чл. 3.** ОБЩИНАТА има право:

**3.1.** Да получи копие от одобрения за финансиране Проект;

**3.2** Да получава пълна информация във всеки момент за хода на изпълнение на Проекта и изразходваните средства, както и за всяко обстоятелство, което би могло да доведе до спиране или удължаване на срока за изпълнение на Проекта или до неговото изменение.

**Чл. 4.** ОБЩИНАТАсе задължава:

**4.1.** ако е необходимо и след получаване на уведомление отСДРУЖЕНИЕТО, да осигури свой представител/представители с подходяща квалификация и опит, който/които да вземат участие при провеждането на информационните кампании и консултации за изпълнение на дейностите по проекта.

**4.2.** Да участва във финансирането на Проекта с финансови средства в размер на **8780.00 лева** /осем хиляди седемстотин и осемдесет лева/, като този финансов ангажимент е под условие, че Общински съвет – Русе одобри настоящото споразумение.

**4.3** Да преведе сумата по т. 4.2 в срок до 20 работни дни след одобряването на настоящото споразумение от Общински съвет – Русе.

**РАЗДЕЛ ІІІ**

**ПРАВА И ЗАДЪЛЖЕНИЯ НА СДРУЖЕНИЕТО**

**Чл. 5** СДРУЖЕНИЕТО има право:

**5.1.** При необходимостда изисква отОБЩИНАТА да определи представители за участие в Екипа за управление на проекта и/или при провеждането на информационните кампании и консултации за изпълнение на дейностите по проекта.

**5.2.** Да получава от ОБЩИНАТА информация и документи, свързани с изпълнението на одобрения за финансиране ПРОЕКТ.

**5.3**. Да получи финансиране от ОБЩИНАТА в размер на 8780.00 /осем хиляди седемстотин и осемдесет лева/ под условие, че настоящото споразумение бъде одобрено от Общински съвет – Русе, като средствата ще бъдат преведени в срок от 20 работни дни, считано от одобряването му.

**Чл. 6.** СДРУЖЕНИЕТОе длъжно:

**6.1.** Даизпълнява ангажиментите си по Проекта добросъвестно и изцяло в съответствие с целите му;

**6.2.** Своевременно да информира ОБЩИНАТА по всички въпроси, свързани с предмета на настоящото споразумение;

**6.3.** Да не прехвърля както отделни права, така и в цялост своето право на участие в съвместната дейност на трето лице.

**6.4.** Даразходва получените средства почл. 4, т. 4.2 само за:

* Обучител на деца и младежи;
* Канцеларски материали и учебни пособия;
* Транспортни услуги.

**6.5.** Даизпълни всички дейности, свързани с подготовката и изпълнението на ПРОЕКТА.

**6.6.** Дапредостави на ОБЩИНАТА копие от одобрения за финансиране ПРОЕКТ.

**6.7.** Да представи финансов отчет за изпълнението на ПРОЕКТА в срок до 20.07.2025 г.

**6.8.** Даинформира ОБЩИНАТАза всяко обстоятелство, което би могло да доведе до спиране или удължаване на срока за изпълнение на ПРОЕКТА.

**6.9.** Да възстанови на Община Русе средствата, които не са използвани за дейностите по т. 6.4 от настоящото споразумение в седемдневен срок от приключването на Проекта по следата банкова сметка в Инвестбанк АД, клон Русе:

BG46IORT73793100030000

Банков код: IORTBGSF

**РАЗДЕЛ ІV**

**СРОК НА ДЕЙСТВИЕ НА СПОРАЗУМЕНИЕТО**

**Чл. 7.** Настоящето СПОРАЗУМЕНИЕ се сключва за срок до реализиране на дейностите по ПРОЕКТА, но действието му е под условие, че бъде одобрено от Общински съвет - Русе.

**РАЗДЕЛ V**

**ПРЕКРАТЯВАНЕ НА СПОРАЗУМЕНИЕТО**

**Чл. 8.** Настоящото СПОРАЗУМЕНИЕ се прекратява:

**8.1.** по взаимно съгласие на страните;

**8.2.** с изтичането на срока на настоящото СПОРАЗУМЕНИЕ;

**8.3.** при настъпване на събитие, което може да бъде определено като непреодолима сила, когато обстоятелствата от извънреден характер, които се определят като непреодолимата сила възпрепятстват по такъв начин изпълнението на задълженията по СПОРАЗУМЕНИЕТО и реализирането на ПРОЕКТА, че на практика водят до невъзможност за изпълнението на СПОРАЗУМЕНИЕТО и ПРОЕКТА като цяло. В този случай СДРУЖЕНИЕТО възстановява полученото финансиране от ОБЩИНАТА.

**8.4**. В случай, че не бъде одобрено от Общински съвет – Русе.

**РАЗДЕЛ VI**

**ОТГОВОРНОСТ**

**Чл. 9. (1)** СДРУЖЕНИЕТО носи пълната отговорност за изпълнението на ПРОЕКТА пред финансиращата организация.

**(2)** ОБЩИНАТА не носи отговорност за действия или бездействия на СДРУЖЕНИЕТО, извършени при изпълнение на дейностите по ПРОЕКТА, в резултат на които възникнат смърт или злополука, на което и да било физическо лице или е причинена загуба или нанесена вреда на каквото и да било имущество.

**РАЗДЕЛ VII**

**ДРУГИ РАЗПОРЕДБИ**.

**Чл. 10. (1)** Всички съобщения, уведомления и др. подобни, както и цялата кореспонденция между страните се извършва в писмена форма.

**(2)** Страните приемат кореспонденцията помежду им да бъде водена на следните адреси:

**ЗА ОБЩИНАТА**

**ГРАД РУСЕ, ПЛ. „СВОБОДА“ № 6**

**ЗА СДРУЖЕНИЕТО**

**ГРАД РУСЕ, ПЛ. „СВЕТА ТРОИЦА" № 9**

**(3)** В случай, че някоя от страните промени адресите и телефони за кореспонденция, уведомяване и/или известяване, посочени по-горе в договора, тя е длъжна да уведоми писмено другата страна най-късно до 3 (три) дни след промяната.

**(4)** Изпратените на посочения адрес съобщения се считат за надлежно изпратени и приети по смисъла на СПОРАЗУМЕНИЕТО, ако страната – получател към момента на изпращането не е била уведомила насрещната страна за промяната на адреса си.

**Чл. 10.** Настоящото СПОРАЗУМЕНИЕ може да бъде изменяно и/или допълвано само по взаимно съгласие на двете страни, изразено в писмена форма.

**Чл. 11.** Всички спорове между страните, възникнали във връзка с влизането в сила, действието и изпълнението на настоящото СПОРАЗУМЕНИЕ ще се решават в дух на добра воля чрез преговори между страните.

**Чл. 12.** В случай че някоя от клаузите на СПОРАЗУМЕНИЕТО бъде обявена за нищожна, невалидна или неприложима изцяло или отчасти, по силата на законова разпоредба или нормативен, административен или съдебен акт, тази клауза няма да се прилага, без това да засяга приложимостта на останалата част от СПОРАЗУМЕНИЕТО.

**Чл. 13.** Настоящето СПОРАЗУМЕНИЕ влиза в сила от датата на одобряването му от Общински съвет – Русе.

Настоящето СПОРАЗУМЕНИЕ се състави и подписа в три еднообразни екземпляра-един за ОБЩИНАТА, един за СДРУЖЕНИЕТО и един за ОБЩИНСКИ СЪВЕТ - РУСЕ.

**ЗА ОБЩИНАТА ЗА СДРУЖЕНИЕТО**

**Златомира Стефанова Наум Димитров**

*Зам.-кмет на Община Русе Председател на Управителния съвет*

*За Кмет на Община Русе*

*/Съгласно Заповед №*

*РД-01-2341/02.09.2024г*./

**Сабина Минковска**

*Началник отдел „Финансово стопански“*