**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ЗЛАТОМИРА СТЕФАНОВА**

*За Кмет на Община Русе*

*Съгл. Заповед* *№ РД-01-2641 от 02.09.2024 г.*

**ОТНОСНО**: Предложение за приемане на актуализиран План за реформиране на Дом за стари хора /ДСХ/ „Възраждане“ гр. Русе.

**УВАЖАЕМИ ОБЩИНСКИ СЪВЕТНИЦИ,**

Съгласно § 35, ал. 2 от Преходни и заключителни разпоредби на Закона за социалните услуги, в срок до две години от влизането в сила на закона всяка община, която управлява дом за стари хора, приема план за реформиране на дома с цел съответствие на предоставяната от общината резидентна грижа за възрастни хора в надтрудоспособна възраст със стандартите за качество на тази услуга, определени в Наредбата за качеството на социалните услуги. Всички домове за стари хора следва да се реформират до 1 януари 2025 г.

В изпълнение на Национална стратегия за дългосрочна грижа 2018-2030 и изискванията на Закона за социалните услуги (ЗСУ), всяка община следва да приеме **План за реформиране на домовете за стари хора,** с цел привеждането на предоставяната резидентна грижа за възрастни хора в надтрудоспособна възраст в съответствие със стандартите за качество, определени в Наредбата за качеството на социалните услуги (НКСУ), свързани с:

* преустройство на съществуващата материална база и/или създаване на нова такава, в съответствие на изискванията НКСУ, което ще създаде осигуряваща условия, отговарящи изцяло на потребностите на потребителите;
* промяна на условията на живот и повишаване качеството на предоставяната грижа за старите хора;
* гъвкаво използване, насочване и управление на персонала след трансформирането на дома.

През 2023 г. е изготвен План за реформиране на Дом за стари хора /ДСХ/ „Възраждане“ гр. Русе, който е утвърден от Кмета на Община Русе.

За реализиране на дейностите по Плана, община Русе кандидатства, като е одобрено финансиране по Плана за възстановяване и устойчивост на проектно предложение „Извършване на строителни дейности и доставка на оборудване и обзавеждане с оглед реформиране на Дом за стари хора „Възраждане" град Русе. Проектът предвижда модернизация на съществуващата материална база на дома, като целта е тя да бъде приведена в пълно съответствие с европейските стандарти за качество на резидентната грижа за възрастни хора в надтрудоспособна възраст.

Във връзка с кандидатстването и одобряването на проектното предложение се наложи, утвърденият план за реформиране на дома да бъде преразгледан и променен.

Не е налице нормативно изискване за приемане на решение на общинския съвет за приемане на плана, но с оглед функцията на общинските съвети за определяне на общинската политика в областта на социалните услуги в съответствие с установените потребности на общинско ниво и приоритетите на държавната политика, внасям настоящето предложение за приемане на актуализирания План за реформиране на дома за приемане от общинския съвет. Новият План за реформиране на Дом за стари хора „Възраждане“ е изготвен съгласно Методика на Агенцията за социално подпомагане, предоставена на общините в помощ при планирането на процеса на реформиране.

С оглед гореизложеното и на основание чл. 63, ал. 1 от Правилника за организацията и дейността на Общински съвет, предлагам Общински съвет Русе, да вземе следното

**РЕШЕНИЕ:**

На основание чл. 21, ал. 2, във връзка с чл. 21, ал. 1, т. 23, във връзка с чл. 17, ал.1, т. 7 от Закона за местно самоуправление и местна администрация, чл. 25, ал. 1 от Закона за социални услуги, и § 35, ал.2 и ал. 3 от ПЗР на Закона за социалните услуги, Общински съвет Русе

**Р Е Ш И:**

Приема актуализиран План за реформиране на Дом за стари хора „Възраждане“ гр. Русе. /Приложение 1/

**Приложение:**

1. Актуализиран План за реформиране на Дом за стари хора „Възраждане“ гр. Русе.

2. План за реформиране на Дом за стари хора „Възраждане“ гр. Русе, утвърден през м. февруари 2023 г.

**ВНОСИТЕЛ:**

**ЗЛАТОМИРА СТЕФАНОВА**

*За Кмет на Община Русе*

*Съгл. Заповед* *№ РД-01-2641 от 02.09.2024 г.*

**УТВЪРДИЛ:………………****……**

**ПЕНЧО МИЛКОВ**

***Кмет на Община Русе***

**АКТУАЛИЗИРАН ПЛАН ЗА РЕФОРМИРАНЕ**

**НА ДОМ ЗА СТАРИ ХОРА „ВЪЗРАЖДАНЕ“, ОБЩИНА РУСЕ**

**с адрес: гр. Русе, ж.к. „Цветница“, ул. „Алеи Възраждане“№86**

**ВЪВЕДЕНИЕ**

Настоящият актуализиран План за реформиране на Дом за стари хора (ДСХ) “Възраждане“, обхваща мерките за изпълнение на процеса по деинституционализация на системата за дългосрочна грижа и е насочен към развиване на нов тип услуги, близки до домашната среда. Част е от цялостния процес за създаване на възможности за независим живот на хората в надтрудоспособна възраст.

Застаряването на населението е дългосрочна тенденция, започнала преди десетилетия в Европа. Тя е видима при трансформациите на възрастовата структура на населението и се изразява в нарастващ дял на възрастните хора, съчетан с намаляващ дял на хората в трудоспособна възраст в общото население.

По данни на Националния статистически институт, в края на 2022 г. лицата на 65 и повече навършени години са 1 515 383, или 23.5% от населението на Република България.

По данни на Регионална здравна инспекция Русе, към 31 декември 2022 г., населението на област Русе е 189 623 души, което представлява 2,94% от общия брой на населението в България. През последните години в България се утвърждава неблагоприятната тенденция за намаляване броя на населението, която е характерна и за област Русе.

За периода 2018 - 2022 година, населението постепенно намалява, като през 2022 г., спадът е драстичен. Мъжете са 90 591, а жените 99 032. В сравнение с 2021 г., общото население на област Русе намалява с 19 461 души, като броят на мъжете намалява с 11 154, а този на жените с 8307 (таблица 1).

***Таблица 1: Население на област Русе***

|  |  |  |  |
| --- | --- | --- | --- |
| **Област Русе** | **Общо** | **Мъже** | **Жени** |
| 2018 | 218 556 | 106 679 | 111 877 |
| 2019 | 215 477 | 105 026 | 110 451 |
| 2020 | 212 729 | 103 521 | 109 208 |
| 2021 | 209 084 | 101 745 | 107 339 |
| 2022 | 189 623 | 90 591 | 99 032 |

***Източник: Демографски анализ на област Русе, 2018 - 2022 година***

Към 31.12.2022 г., населението в област Русе на 65 и повече навършени години, е 50 570 души, с относителен дял 26,67 % от общото население (таблица 2).

***Таблица 2: Население за периода 2018 - 2022 година по пол и възраст над 65 години в област Русе***

|  |  |  |  |  |
| --- | --- | --- | --- | --- |
| **Област Русе** | **Възраст – над 65 г.** | **Мъже** | **Жени** | **Относителен дял, общо** |
| 2018 | 50 583 | 20 400 | 30 583 | 23,14 |
| 2019 | 51 264 | 20 521 | 30 743 | 23,79 |
| 2020 | 50 862 | 20 156 | 30 706 | 23,91 |
| 2021 | 49 719 | 19 597 | 30 122 | 23,77 |
| 2022 | 50 570 | 19 741 | 30 829 | 26,67 |

***Източник: Демографски анализ на област Русе 2018 - 2022 година***

Във връзка с тревожните данни от демографските анализи, през 2014 г. правителството на Република България прие Национална стратегия за дългосрочна грижа 2018-2030, насочена към създаване на условия за независим и достоен живот на възрастните хора в надтрудоспособна възраст и хората с увреждания, чрез предоставянето на качествени, достъпни и устойчиви социални услуги за дългосрочна грижа, съобразени с индивидуалните потребности на всяко лице. Националната стратегия за дългосрочна грижа, е обвързана с действащото национално законодателство, с редица стратегически, национални и международни документи, които засягат защита на човешките права и подобряване качеството на живот на възрастите хора и хората с увреждания.

В качеството си на доставчик на социални услуги, Община Русе изцяло съобразява социалната си политика с визията на Националната стратегия за дългосрочна грижа, като разкрива, управлява и поддържа мрежа от достъпни социални услуги в общността и в домашна среда. Община Русе осъществява процеса по деинституционализация на грижата за възрастни хора и хора с увреждания, като работи в посока превенция на институциализирането на тази целева група и осигуряване на независим живот и пълноценно включване в обществото на лицата тези целеви групи.

Община Русе осигурява материалната база на социалните услуги за възрастни хора и планира реформата и модернизирането на дългосрочната грижа, чрез изпълнение на мерки по Националния план за възстановяване и устойчивост, като разработването на план за реформиране на Дом за стари хора „Възраждане“ е част от тях.

Съгласно Закона за социалните услуги (ЗСУ), всички домове за стари хора следва да се реформират в съответствие със стандартите за качество на резидентна грижа за възрастни хора в надтрудоспособна възраст без увреждания, определени в Наредбата за качеството на социалните услуги (НКСУ), в срок до 01.01.2025 г. Именно стандартите за качество на социалните услуги са отправна точка за изграждане на цялостната визия за реформа на Дом за стари хора „Възраждане“ гр. Русе.

Настоящият План е изготвен от Комисия за координиране на цялостната дейност по реформирането на ДСХ „Възраждане“, сформирана със Заповед № РД-01-991 от 10.04.2024 г., с участието на всички заинтересовани страни.

**КРАТКИ ДАННИ ЗА ДСХ “ВЪЗРАЖДАНЕ“**

ДСХ „Възраждане“ е социална услуга за резидентна грижа за възрастни хора в надтрудоспособна възраст, която се предоставя като държавно делегирана дейност с доставчик кмета на Община Русе.

ДСХ „Възраждане“ официално е открит през 1972 г. и е с административен адрес, град Русе, кв. Възраждане, ул. „Алеи Възраждане“ №86.

Капацитетът му към настоящия момент е 234 места. Предоставящи услугата по щат са 88 служители.

Социалната услуга разполага с три входа - официален откъм ул. ,,Алеи Възраждане", един откъм ул. „Доростол“ и един към вътрешния двор.

Социалната услуга се предоставя от специализиран и общ персонал, обособени в микроекипи на всеки етаж.

Настаняването на потребители се извършва в подходящи стаи/сектори, спрямо физическите им особености и потребности.

Ползването на услугите в Дома от потребителите на социални услуги /ПСУ/ е на свободен принцип, с право на временно прекъсване на ползването на социалната услуга, с възможност за ползване на домашен отпуск и организиране на свободното време с избор за участие в предлаганите дейности, които са разписани в дневен ритъм, чрез Правилник за дейността на Дома. ПСУ са запознати с Правилника за вътрешен ред, уреждащ правата и задълженията им. Разработени са процедури, съгласно стандартите и критериите в НКСУ.

Работи се с Обществения съвет на потребителите, с близките на настанените, с цел създаване на доверителни отношения.

**РАЗДЕЛ ПЪРВИ**

1. **Цел, принципи, методи и подходи. Отправна точка на реформата**

ЦелтанаПлана за реформиране на ДСХ „Възраждане“ е социалната услуга да бъде приведен в пълно съответствие с изискванията на стандартите за качество на резидентна грижа за възрастни хора в надтрудоспособна възраст без увреждания.

1. **Принципи**

Планът е съобразен със следните принципи, покриващи основните аспекти при трансформирането и създаването на нова визия на ДСХ:

* Потребителят е в центъра на процеса;
* Уважение към правата и достойнството на всеки потребител;
* Включване на всеки потребител при вземане на решения, свързани с аспекти от живота му;
* Зачитане на личната свобода на потребителите на социалната услуга;
* Прозрачност;

* Ефективност и ефикасност на социалната услуга;
* Междусекторно взаимодействие и активно участие на основните преки заинтересовани страни, както и използване на всички налични ресурси;
* Устойчивост и дългосрочен ефект на постигнатите резултати.

1. **Методи и подходи**

Разработването на Плана за реформиране на ДСХ „Възраждане“ се базира на:

* Индивидуална оценка на всеки потребител, обсъждане на индивидуалните му особености и потребности, вземане на решения за постигане на максималното им задоволяване;
* Комуникация със семейството, с близки и роднини, където е възможно;
* Оценяване на всеки работещ в ДСХ, с цел определяне на готовността му за предстоящите промени, както и необходимостта от подкрепа, чрез обучения, супервизия и други;
* Развиване и надграждане на наличния капацитет, вкл. и човешки ресурс;
* Трансформиране на материалната база в среда максимално близка до семейната.

1. **Цели и отправна точка на реформата**

Реформирането на ДСХ „Възраждане“ ще се осъществи, чрез трансформиране в социална услуга за резидентна грижа за лица в надтрудоспособна възраст без увреждания, което е в съответствие с целите, заложени в Националната стратегия за дългосрочна грижа, както и със създаването и предоставянето на модерни междусекторни социални услуги, съобразени с индивидуалните потребности на потребителите, осигуряващи качество на живот и социално включване.

Дейностите по изпълнение на реформата, включват изготвяне и приемане на План за реформиране, оценяване и преструктуриране на специализираната среда (материалната база), обзавеждане, оборудване и предоставяне на социални услуги. Домовете за стари хора, за които се установи, че не е възможно да се реформират в съответствие със стандартите за качество на резидентната грижа за възрастни хора в надтрудоспособна възраст, ще бъдат закрити.

1. **Източници на финансиране**

Реформирането на ДСХ „Възраждане“, ще се осъществи със средства от Механизма за възстановяване и устойчивост за изпълнение на инвестиции BG-RRP-11.010 „Извършване на строителни дейности и доставка на оборудване и обзавеждане с оглед реформиране на съществуващите домове за стари хора“.

Средствата от Механизма към Плана за възстановяване и устойчивост (ПВУ) се предоставят от Ръководителя на структурата за наблюдение и докладване с договор за финансиране, въз основа на одобрено предложение за изпълнение на инвестиция. Финансирането по процедурата се осигурява, чрез директно предоставяне на средства на конкретни крайни получатели за изпълнение на инвестиции в ПВУ.

**РАЗДЕЛ ВТОРИ**

**Изводи и препоръки от извършеното оценяване по направления**

Всяка реформа започва с преглед на настоящата ситуация към момента, за да се установи точно какво се нуждае от промяна. В този смисъл е извършено оценяване в четири направления по отношение на: лицата, настанени в социалната услуга, материалната база, персонала, програмите и дейностите за подкрепа.

Комплексната оценка на ДСХ „Възраждане“ се извърши от комисия, определена със заповед № РД-01-991 от 10.04.2024 г. на кмета на Община Русе в съответствия с Методика за реформиране на домовете за стари хора.

**1. Направление „Потребители на социалната услуга“.**

За всеки потребител са проучени индивидуалните потребности и до колко те отговарят на реалните му нужди с оглед предстоящото трансформиране на дома.

Цели при извършване на изследването:


* Да се определи какви са потребностите на потребителите, какво е качеството им на живот и в каква степен са удовлетворени от ползваната услуга;
* Да се установи в каква степен използваните към момента индивидуални оценки на потребностите (ИОП) отчитат установените потребности;
* Да се установи как и в каква степен индивидуални планове за подкрепа (ИПП) предвиждат интервенции за задоволяване на посочените в съществуващите към момента ИОП и в каква степен тези интервенции са реализирани.

**1.1 Оценка на потребностите на потребителите**

За изготвяне на аналитичната част, са проучени подробно изготвените оценки на потребителите от екипа на ДСХ „Възраждане“.

В ДСХ „Възраждане“, към моента на изготвяне на оценките на потребностите на потребителите, са настанени 190 лица, от които 63.16% процента са жени, а останалите 36.84 % са мъже (фигура 3).

***Фигура 3: Пол на настанените лица в ДСХ „Възраждане“***




***Източник: Оценки на потребностите на потребители в ДСХ „Възраждане“***

От фигура 3 прави впечатление, че от настанените жени, най-голям процент, 21.58% заемат тези на възраст от 81 до 85 години, 17,37 % са тези на възраст от 86 до 90 години. При мъжете, най-голям процент, 8,95% е на настанените на възраст от 76 до 80 години, 7,90% са тези на възраст между 81 и 85 години. Резултатите, показани във фигура 3 доказват данните, посочени от РЗИ – Русе, според които към 31 декември 2022 г., мъжете са 90 591, а жените са 99 032 или на 1000 мъже се падат 1 093 жени.[[1]](#footnote-1)

Резултатите, посочени във фигура 4, представят нагласите на мъжете, които са по-склонни да постъпят по-рано в ДСХ, отколкото жените на същата възраст.


***Фигура 4: Съотношение между пол и възраст на настанените в ДСХ „Възраждане“ лица***



***Източник: Оценки на потребностите на потребители в ДСХ „Възраждане“***

Семейното положение на настанените потребите е както следва: 56,32% са вдовец/вдовица, 28,95% са разведени, 6,31% не са били никога женени/омъжени и 8,42% са семейни към настоящия момент (фигура 5). По-голям процент от семейните лица, са настанени съвместно с половинката си в дома, докато останалите не поддържат връзка с партньорите си.


***Фигура 5: Семейно положение на настанените в ДСХ „Възраждане“***



***Източник: Оценки на потребностите на потребители в ДСХ „Възраждане“***

От 190 потребители, 39,47% жени нямат издадено ЕР на ТЕЛК, докато 23,68% жени имат такова. От настанените мъже 11,58% имат ЕР на ТЕЛК, докато 25,26% нямат (фигура 6).


***Фигура 6: Потребители на ДСХ „Възраждане“ със и без ЕР на ТЕЛК***



***Източник: Оценки на потребностите на потребители в ДСХ „Възраждане“***

Фигура 7 илюстрира факта, че 19,47% от потребителите с ЕР на ТЕЛК водят напълно самостоятелен живот, 12,63% имат нужда от подкрепа от близък или персонал, като само 2,11% са напълно зависими от грижите на персонала на ДСХ.


***Фигура 7: Умения за извършване на дейности в ежедневието и наличие на ЕР на ТЕЛК при потребителите на ДСХ „Възраждане“***



***Източник: Оценки на потребностите на потребители в ДСХ „Възраждане“***

Фигура 8 демонстрира достъпността на средата в ДСХ, като от нея е видно, че 78,95% от потребителите смятат, че средата е достъпна за тях, а 21,05% са на мнение, че средата трябва да се промени, за да имат възможност да се включват по-активно в организираните от ДСХ културни и социални дейности, както на територията на социалната услуга, така и в общността.


***Фигура 8: Достъпна среда в ДСХ***



***Източник: Оценки на потребностите на потребители в ДСХ „Възраждане“***

При анализ на направените оценки на потребителите на ДСХ става ясно, че 73,68% от тях биха желали да живеят в самостоятелна стая, 11,58% - в двойна /семейните и хората, които съжителстват без брак с партньор/, 14,74% не са го посочили като изрично желание (фигура 9).


***Фигура 9: Предпочитания за настаняване в стая в ДСХ***



***Източник: Оценки на потребностите на потребители в ДСХ „Възраждане“***

Фигура 10 илюстрира факта, че броят на хората, желаещи да бъдат настанени в ДСХ, въпреки разкритите социални услуги в общността и в домашна среда за хора в надтрудоспособна възраст и хора с увреждания, е все по-голям, а възрастта им, значително по-ниска,.


***Фигура 10: Пребиваване в ДСХ***



***Източник: Оценки на потребностите на потребители в ДСХ „Възраждане“***

Фигура 11 дава яснота, относно поддържането на контакти между потребителите и близките им. Видно от резултатите, 80% от настанените в ДСХ имат комуникация със своите близки и често им гостуват. Само 12,63% имат близки и роднини, но поради различни житейски причини, не поддържат връзка с тях. При анализа на оценките на потребителите става ясно, че някой от тях са подновили отношенията и връзките с близките си след настаняването в ДСХ, което доказва целенасочената работа на социалните работници и психолозите в тази посока.


***Фигура 11: Контакт с близки и роднини на потребителите на ДСХ***



***Източник: Оценки на потребностите на потребители в ДСХ „Възраждане“***

Фигура 12 илюстрира желанието на потребителите да участват в организирания културен живот в ДСХ. 62,24% от жените участват активно, докато при мъжете процентът е по-малък, 37,76%. Те предпочитат да организират ежедневието си самостоятелно.

***Фигура 12: Участие в културния живот на ДСХ***



***Източник: Оценки на потребностите на потребители в ДСХ „Възраждане“***

* 1. **Изводи от изготвените оценки на потребностите на потребителите в ДСХ „Възраждане“:**
* От направения анализ на изготвените оценки на потребностите на потребителите, настанени в ДСХ „Възраждане“ става ясно, че качеството им на живот е значително подобрено, спрямо това, което са имали, преди да бъдат настанени в социалната услуга. Въпреки това е необходимо да бъдат предприети значителни мерки, свързани с повишаване на качеството по отношение на материалната база и привеждането й в среда, отговаряща на функционалните изисквания на законодателството. Нужно е да се задоволят потребностите на трудноподвижните потребители от достъпна среда, за да имат повече възможности да се включват в културния и социален живот на ДСХ и общността;
* Потребителите на ДСХ изказват удовлетвореност от получаваните услуги, но към момента на изготвяне на анализа, нямат нагласа за предстоящата реформа, както и към предстоящите промени, с които е свързана. Необходимо е персоналът на социалната услуга да положи усилие във внасянето на допълнителни разяснения, относно предстоящите промени и реформа на достъпен за всеки един потребител език;
* Потребителите, настанени в ДСХ, които не са с профила на социалната услуга, са ползватели на услугата от много години и са напълно адаптирани и интегрирани. Извеждането и настаняването им в друга социална услуга, отговаряща на профила на заболяванията им, би се отразило негативно както на психическото, така и на физическото им състояние;
* Не са установени съществени различия между резултатите от изследването на потребностите и използваните към момента Индивидуална оценка на потребностите /ИОП/;
* ИОП кореспондират с дейностите, заложени в Индивидуален план за потребностите (ИПП);
* Наблюдава се отчасти институционален подход при изготвянето на ИОП и ИПП. ИОП и ИПП, които се използват към момента в услугата не са достатъчно подробни и конкретни. Заложените дейности са еднообразни и не достатъчно индивидуализирани.

Констатираните дефицити могат да бъдат обяснени с:

Нагласите на персонала към потребителите – често служителите приемат първоначалните желания и нагласи на потребителите, но с течение на времето не се правят достатъчно опити за промяна на нагласите и за включване в нови дейности;

* Дефицит на специфични умения на персонала за изготвяне на ИОП и ИПП, както и реализацията на ИПП;
* Наличната материална база и липсата на достъпна среда, възпрепятства част от планирането и изпълнението на дейности за трудноподвижните потребители, което води до еднообразие, липса на индивидуален подход и понижаване качеството на предоставяне на социалната услуга.

**1.3 Препоръки:**

* + Оптимизиране на изготвянето на ИОП и изпълнението на ИПП;
  + Задълбочена работа с потребителите на социалната услуга в посока позитивиране на

нагласите им към предстоящото реформиране на социалната услуга;

* + Изграждане на достъпна среда, която да даде възможност на трудноподвижните

потребители да участват в повече дейности в ДСХ и в общността.

1. **Направление „Материално-техническата база“**

Оценката на материално-техническата база дава ясна картина за необходимото преустройство и за конкретните мерки, които трябва да бъдат предприети, с цел реформиране на ДСХ в съответствие с изискванията за стандартите за качество на предоставяне на социалната услуга резидентна грижа за възрастни хора в надтрудоспособна възраст без увреждания.

Водещи принципи тук са: материалната база да гарантира достъпа до живот в общността на своите потребители в това число и до други услуги за подкрепа; материалната база е организирана по начин, който насърчава самостоятелността и независимостта на потребителите; материалната база отразява специфичните потребности на потребителите, включително по отношение на най-уязвимите потребители на социалната услуга.

**2.1 Общи данни, относно материално-техническата база:**

УПИ I-102, кв.337, отреден за ДСХ „Възраждане“ е разположен в непосредствена близост с русенския „Парк на младежта“, от който го отделя ул. „Алеи Възраждане”. Имотът е правоъгълен с приблизителни размери 50/87 м. Теренът е равнинен, с ориентация на надлъжната ос северозапад - югоизток. Застрояването е „П” образно в план и е разположено в югозападната част на имота. Представлява сграден комплекс предназначен за обитаване от стари хора, строен в периода 1970-1972 год. с Разрешение за строеж № 736/17.04.1970.

През 2004 год. е издадено Удостоверение за търпимост № 125/09.04.2004. Сградният фонд на ДСХ „Възраждане“, се състои от 5 етажен корпус по югозападната регулационна линия и две къси едноетажни крила, съответно по ул. „Алеи Възраждане” и по ул. „Доростол”. В площта на УПИ I-102 e включен масивен трафопост, разположен по североизточната регулационна линия. Обслужването на сградите се осъществява главно от ул. „Алеи Възраждане” (от северозапад) и „ул. Доростол” (от югоизток), както и от алея, отделяща ДСХ „Възраждане“ от жилищния квартал югозападно от него. Пететажният корпус, сутеренът под него и административната част на ДСХ са разположени в северозападното едноетажно крило. Разгъната застроена площ (РЗП) по Закон за устройство на територията (ЗУТ), вкл. подземен етаж е 8214 м2.

Подземният етаж (сутерен), обхваща големия корпус и ниското тяло по ул. „Алеи Възраждане”. Корпусът включва обслужваща и жилищна част. Северозападното крило (откъм ул. „Алеи Възраждане”), съдържа административен тракт към ДСХ и клубни помещения. Югоизточното крило (по ул. „Доростол”), представлява физкултурен салон с връзка към ДСХ, но е предоставен на друг ползвател и не се включва в предмета на проекта.

Подземният етаж е с площ 1269 м2., в който се помещават предимно складови и инсталационни помещения, както и перално за дрехи на потребителите, което не е обзаведено и не се използва по предназначение. Абонатната станция е разположена централно в североизточната част на етажа. Влизането в абонатната станция става през работилница за поддръжка на инвентар и инсталации. Помещение в близост до пътническите асансьори и северозападното стълбище е обзаведено и се ползва като бръснаро-фризьорски салон. До него са разположени битовите помещения на обслужващия персонал. До товарния асансьор в югозападната част е заделено помещение за временна изолация на починал потребител, а в близост до него е обособено друго помещение, което се ползва като параклис.

Първият етаж е с площ 1376 м2. Входната му част е откъм ул. „Алеи Възраждане” през фоайе, към което е ориентирано двураменно стълбище в пакет с два пътнически асансьора и коридорна връзка с административен тракт, който е част от едноетажното северозападно тяло. В близост до коридора е обособен втори вход, свързващ фоайето със североизточната дворна част. Фоайето преминава в столова, в чиято североизточна част са разположени битови помещения на кухненския персонал. Те имат собствен вход също откъм двора и са реализирани по проект от 2007 година. В югозападната част на фоайето е определено помещение за социални работници. Топлата кухня и подготовките обхващат средния сектор на етажа. Част от нея е споделена и се използва и за нуждите на Домашен социален патронаж, за който са предвидени разливочна, умивалня за термофорни съдове, склад за палети и външна автомобилна рампа по югозападната фасада. Съществуващото състояние на кухненския блок, включва разположението на платформен асансьор с обслужваща площадка по североизточната фасада за връзка на терена със складовия сектор в подземния етаж, отразява предприетите ремонтни работи по проект, реализиран през 2007 г.

В югоизточната част на първи етаж са разположени кабинет по дентална медицина и лекарски кабинети, като два от тях се ползват от Домашен социален патронаж. Физиотерапия (електро и светлолечение), басейн с тангентори за водни процедури и съблекални обхващат крайната югозападна част на първи етаж. Тази медицинско-административна зона е свързана с фоайе, което комуникира със стълбищна клетка по ул. „Доростол” и товарен асансьор, който се използва и за транспорт на лица, които са на легло. Между югоизточната и северозападна част на първи етаж няма пряка връзка. Същата се осъществява индиректно през коридора на жилищния сектор, който свързва двете стълбища. Жилищният сектор обхваща II, III, IV и V етажи и е със застроена площ 1392 м2, РЗП 5568 м2.

Разпределението на всички нива е еднакво. Плановата схема е коридорна. Стаите, разположените по югозападната и североизточна фасади са разделени от надлъжен коридор с ширина 2.55 м, който в средната си част преминава в уширение ползващо се като дневна. В северозападната част е обособено фоайе и помещение за общо ползване, което по етажите от долу нагоре е съответно: библиотека, дневна, клуб по интереси и зала по кинезитерапия. От фоайето на всички нива се излиза на лоджия с приблизителни размери 8.7/3.30м с изглед към Парк на младежта.

Сградата няма конструктивни проблеми - няма видими дефекти, деформации и депланации.

Стаите за настаняване имат светла ширина 2.88 м. Санитарният възел (баня с WC) е с размери 1.5-1.6 х 1.3 м. Антрето е с ширина 1.1 м., към който има гардероб 0.80/0.60 м. От всяка стая се излиза на триъгълен балкон с площ приблизително 2.8 кв. м. Светлата височина на жилищните етажи е 2.55 м, а конструктивната - 2.70 м. Фасадното решение на жилищния сектор от II до V етаж е разработено по схема, тип „вертикална фалти”, т.е външната стена на всяка стая е проектирана под ъгъл 60, респективно 30 градуса спрямо линията на фасадата, като стената под ъгъл 60 градуса е плътна, а тази под ъгъл 30 градуса е с прозорец и балконска врата. Площта на югозападните стаи е около 12.50 кв. м., а на североизточните – 9.20 кв.м.

На всеки етаж са разположени общо 41 стаи, от които по югозападната фасада са 20, а по североизточната 21 стаи. Общият брой на четирите етажа на жилищния сектор е 164 стаи. В това число влизат: по 2 стаи за санитари - на II, III и IV етаж и 4 стаи (кухненски офис, изолационна, манипулационна и лекарски кабинет) – на V етаж. Към м. април 2024 год., в ДСХ „Възраждане” са настанени 198 потребители от които над 95 % са по двама в стая.

През 2021 год. е извършен текущ ремонт на жилищните помещения на IV етаж и на скатния покрив. На V етаж e изпълнена климатична инсталация, обслужваща коридора и прилежащото коридорно уширение, ползващо се като дневна. Монтирани са крайстенни парапети с иноксови ръкохватки.

**2.2 Конкретни изводи и мерки за подобряване на материално-техническата база на ДСХ „Възраждане“:**

* В североизточните стаи, където площта на стаите е по-малка, необходимо е да се усвои антрето, за да се изпълни изискването за минимална обитавана площ за един или двама човека в стая;
* Санитарните възли са малки и нефункционални. Ползването им от лица с инвалидна количка е почти невъзможно, поради което е наложително тяхното разширяване;
* Праговете между стаите и балконите, и между санитарните възли и антретата трябва да се премахнат, за да позволяват на лицата свободно да се придвижват в помещенията и терасите;
* Необходима е нова организация на пространството на първия етаж, тъй като осъвместяването на фоайе и столова създава проблеми при струпването на всички потребители в часовете за хранене;
* Стълбищните витрини не са обезопасени с предпазни парапети. Не са предвидени отваряеми крила, което създава проблеми при почистването и невъзможност за проветряване на стълбищните клетки.
* Не е оползотворен достатъчно сектор „Рехабилитация и кинезитерапия”. Същият ползва не повече от 30% от капацитета си.
* Необходимо е да се предприемат действия за осигуряване на достъп на лица с ограничени двигателни възможности от тротоара до ниво първа плоча. Отнася се за преодоляване на височина от 105 см. и за двата входа – откъм ул. „Алеи Възраждане“ и откъм ул. „Доростол”. Рампата между асансьорната спирка в сутерена и подовата настилка е къса и неудобна и създава предпоставки за инциденти;
* Липсата на климатична инсталация създава дискомфорт, особено в югозападната зона през топлите месеци. Трябва да се предприемат мерки за климатизация на цялата сграда, да бъде предвидено охлаждане за всички стаи на потребителите, помещенията за административен и обслужващ персонал, медицински и функционални кабинети, помещения и зони за дневни занимания, социални контакти, фоайе, дневни, столови, помещение за временно изолиране на починали и др. За всички помещения без естествено проветряване или с изискване на принудителен въздухообмен да се предвидят механични локални и общообменни вентилации в изпълнение на действащата нормативна уредба;
* Необходимо е разрешаване на проблема с външното оттичане на дъждовната вода от покрива, което създава проблеми, главно по североизточната фасада, където водата се излива от ниво втори етаж директно върху терена на двора. По югозападната фасада водосточните тръби лежат върху решетките на английските дворове откъдето водата се излива върху прилежащата алея.
* Към настоящия момент сградата се обслужва от два пътнически и един товарен асансьор. За връзка между кухнята и етажите се ползва кухненски асансьор, който не спира на всички етажи, а само на последния. Асансьорните кабини и механизми са крайно амортизирани, което налага задължителната им подмяна (включително кухненския асансьор). Пътническите асансьори трябва да се приведат в съответствие с изискванията на стандарт БДС ЕN 81-70;
* ДСХ „Възраждане“ има вътрешна отоплителна инсталация. Съществуващата хоризонтална тръбна разводка е в края на експлоатационния си срок. Предвид цялостната реконструкция на сградата, е нужно проектиране на нова двутръбна водно-помпена отоплителна система с променлив дебит на топлоносителя, с глидерни и тръбни отоплителни тела. Необходим е монтаж на радиатори и лири във всички помещения, с цел поддържане на нормативна температура през зимен сезон. Температурата трябва да се регулира от ползвателите, чрез термостатичнни вентили с предварителна настройка, да са окомплектовани с термостатна глава с възможност за ограничаване максималната температура;
* Параметрите на новопроектираната вътрешна отоплителна инсталация, да са съобразени с номиналните на доставената вече АС. Да се предвиди цялостно решение за хидравличен баланс на системата, като за целта да се запази концепцията с вентилите ASV-PV/ASV-M и да се предвидят за монтаж на новоизградените вертикални щрангове;
* Съществуващата електрическа инсталация не отговаря на влезлите в действие нови нормативни документи и във връзка с нови проектни решения по специалностите архитектура, ВК и ОВК е необходимо изграждането на нова електрическа инсталация;
* Нужно е да се предвиди монтаж на система за повикване (сигнална инсталация) във всички помещения, които се ползват от потребителите, снабдени с леснодостъпен бутон за алармен сигнал, в т.ч. и в санитарните възли, както и да се обнови противопожарната инсталация;
* Необходимо е ВиК инсталациите на сградата да бъдат обновени, като част от тях да се подменят, а останалата част да се изградят наново;
* Целесъобразно е обособяването на един от етажите, като сектор за лица в невъзможност за самообслужване, който да бъде организиран, предвид потребностите от постоянна грижа на потребителите в напреднала възраст и влошено здравословно състояние. Секторът за възрастни хора в надтрудоспособна възраст в невъзможност за самообслужване, с осигуряване на допълнителна медицинска грижа и подпомагане при самообслужването, с капацитет от 30-50 лица е необходимо да бъде оборудван и обзаведен, съобразно съответните стандарти и изисквания за качество на социалната услуга. Това налага реконструкция и нови архитектурни решения за осигуряване на достъп и ергономичност. За целите на този сектор е необходимо да се приложи допълващ стандарт;
* Необходимо е да се предвидят две двойни стаи за заместваща грижа, във връзка с

Приложение № 13 към чл. 11, ал. 1, Стандарти и критерии за качество на специализирана социална услуга, Резидентна грижа за възрастни хора в надтрудоспособна възраст без увреждания на Наредба за качество на социалните услуги.

**2.3 Дворно пространство на ДСХ „Възраждане“:**

Дворното пространството в североизточната част на УПИ I -102 е с приблизителна квадратура 2 532 м2 (по данни от кадастр. карта). Тази площ е с многофункционално предназначение – обслужване на кухненски блок (вход, рампа и платформен асансьор), пешеходно преминаване към вход за кухненски персонал и вход за потребители и персонал (в ъгъла между основното пететажно тяло и едноетажната административна част), паркиране на служебни автомобили, почивка и отдих на потребителите. Към трафопоста е долепена едноскатна пристройка състояща се от стоманена конструкция и ламаринена обшивка), служеща за гараж на служба Домашен социален патронаж. В близост до тази пристройка, в озеленена площ е изпълнена ст.бетонова естакада за ремонт на автомобили.

При анализ на съществуващото положение на тази полифункционална територия са констатирани проблеми във вертикалната планировка и недобро евакуиране на дъждовните води. Установено е, че няма достатъчно условия за отдих на открито за потребителите на ДСХ, неподходящо за предназначението на дворната площ е построяването на монолитна естакада за ремонт на автомобили и за монтаж на ламаринен гараж, озеленените площи са недостатъчно, налице е затруднено придвижването на инвалидни колички, оградата не е с достатъчна височина и др.

* 1. **Конкретни мерки за подобряване на дворното пространство на ДСХ „Възраждане“:**

Необходима е реорганизация на пространството и ново рационално зониране на функциите „отдих на открито”, „обслужване кухненски блок”, „пешеходно придвижване”, „паркиране на служебни автомобили”, като приоритет да се даде на „отдих на открито”.

**2.5 Заключение:**

ДСХ „Възраждане“ се намира в близост до централна част на гр. Русе, като в околността няма промишлени зони и зони с прекалено интензивно движение и шумови натоварвания. От части е осигурена достъпна архитектурна среда. Осигурена е удобна транспортна инфраструктура. ДСХ „Възраждане“ се намира в близост до лечебно заведение за първична извънболнична медицинска помощ, лечебно заведение за специализирана извънболнична медицинска помощ и лечебно заведение за болнична помощ за активно лечение. Осигурен е достъп до социални услуги в общността. В непосредствена близост се намира съществува обществена инфраструктура и паркова среда.

Съгласно § 5 от Преходните и Заключителни разпоредби на Наредбата за качеството на социалните услуги, е възможно да бъде запазен капацитета на ДСХ „Възраждане“ от 234 места, след като бъдат покрити необходимите стандарти за качество и съответните функционални изисквания. Запазването, ремонтирането и модернизирането на материалната база ще доведе до подобряване условията за живот на потребителите и ще повиши сравнително качеството на предоставената социална услуга.

1. **Направление „Персонал на ДСХ „Възраждане“:**

Оценката на персонала на ДСХ „Възраждане“ дава ясна представа за квалификацията, професионалното развитие и текучеството на служителите в социалната услуга. Целта е да се получи картина за наличните специалисти и помощен персонал и до колко броят и компетенциите им са достатъчни за осигуряване на качествена грижа за потребителите, след реформирането на ДСХ.

**3.1 Общи данни на служителите на ДСХ „Възраждане“**

Към 2024 година, в длъжностното разписание на ДСХ „Възраждане“ са заети 88 щатни бройки на позиции, както следва:

|  |  |
| --- | --- |
| Длъжностно разписание на ДСХ „Възраждане“, 2024 г. | |
| Директор, специализирана институция | 1 |
| Психолог | 2 |
| Социален работник | 4 |
| Лекар | 1 |
| Фелдшер | 1 |
| Кинезитерапевт | 1 |
| Старша мед. сестра | 1 |
| Мед.сестра | 10 |
| Парамедик | 2 |
| Трудотерапевт | 2 |
| Касиер, домакин | 2 |
| Калкулант | 1 |
| Завеждащ АС | 1 |
| Счетоводител, оперативен | 1 |
| Домакин | 2 |
| Главен готвач | 1 |
| Готвач | 4 |
| Санитар | 27 |
| Социален асистент | 7 |
| Бръснар | 1 |
| Шофьор, лекотов. Автомобил | 3 |
| Работник поддръжка | 2 |
| Работник, кухня | 5 |
| Перач | 1 |
| Пазач, невъоръжена охрана | 5 |

|  |  |  |
| --- | --- | --- |
| Незаетите длъжности по щат и причини за незаемането им са както следва: | | |
| Парамедик | 2 | Новоразкрита длъжност, за която са обявени места в дирекция Бюро по труда, но към момента няма интерес. |
| Социален асистент | 0,5 | Няма интерес към обявената позиция |
| Шофьор, лекотоварен автомобил | 1 |  |
| Санитар | 0,50 | Няма интерес към обявената позиция, поради ниското заплащане |

В ДСХ „Възраждане“ е осигурен необходимият брой служители по щатно разписание. Няма служителите, назначени извън щатното разписание.

Възрастовата характеристика на служителите е както следва:

|  |  |
| --- | --- |
| до 30 годишна възраст | 2 служители |
| между 31 и 60 годишна възраст | 62 служители |
| над 61 годишна възраст | 22 служители |

През изминалите 12 месеца, са напуснали общо 12 служители: 3 медицински сестри, 2 от които са освободени, поради навършване на пенсионна възраст, а 1 поради натовареност; 8 санитари, 2 от които са освободени, поради несправяне със задълженията си, а 6 поради навършване на пенсионна възраст и натовареност; 1 работник кухня, който е напуснал поради лични причини.

Трима от служителите живеят извън град Русе, поради което графиците им са съобразени с автобусния транспорт, който използват за придвижване до работното си място.

През изминалите 12 месеца са проведени 13 обучения на новопостъпили служители и 6 надграждащи обучения на служители на следните теми: „Партньорство между местната власт, гражданите и бизнеса във формулирането на политики за планиране и предоставяне на политики на социални услуги”, „Наредба за качеството на социалните услуги”, „Услугите по чл. 15 на ЗСУ и тяхното разпределение в дейността на специалистите с потребители при комплексно предоставяне. Подробно разписани дейности по чл. 15. Диверсификация, подбор, реално функциониране и отчитане. Съгласуваност на работата на отделните специалисти по индивидуалния план и изпълнение на практически задачи“, „Ресурсни арттерапевтични техники за екипи от действащи социални услуги. Използване на техниките при работа с потребители“, „Промени в Кодекса на труда, Eлектронна трудова книжка – електронно досие“, „Профилактика при грип, първи симптоми, лечение“.

През изминалите 12 месеца е проведена една супервизия на целия персонал, като са засегнати темите: Ситуация при потребители, чиито проблеми не се разрешават или се разрешават много трудно; Трудно измеримият успех в професията; Конфликти между предоставящ услуги и потребител и при управление на услугата; Емоционалните и личностни характеристики, които се проявяват в професионалната дейност; Ясно разграничаване на личност, роля и функция; Проблеми, свързани с позицията на власт на социалния асистент, санитар и медицинско лице, в отношенията с потребителя и на безсилие към причинителите на проблемната ситуация; Консултиране за прилагане на специфични подходи при работа с лица с различни увреждания.

Резултатите от супервизиите сочат, че взаимодействието между специалистите при изпълнението на професионалните задачи е сравнително добро. Служителите се опитват да демонстрират добра мотивация за работа, въпреки трудните моменти. Показват желание и се стремят да се подкрепят взаимно.

**3.2 Самооценка на персонала на ДСХ „Възраждане“:**

По повод на предоставените самооценъчни анкети за целите на предстоящите реформи в социалните услуги, са изследвани 80 лица, служители на ДСХ Възраждане”, от които:

* Основни специалисти: социални работници - 4, психолог - 2, трудотерапевт - 1, лекар - 1, ст. Медицинска сестра - 1, фелдшер - 1, медицински сестри - 12, кинезитерапевт - 1;
* Пряко ангажирани служители с обслужването на потребителите: санитари - 25; социални асистенти – 6; бръснар – 1;
* Подпомагащи служители – калкулант – 1; готвач - 4, работник кухня - 5, домакин -1; шофьор - 2, работник поддръжка - 2; шофьор – 2; касиер/домакин - 2; завеждащ ас - 1; пазач нво - 5

В самооценките се забелязват следните тенденции, според естеството на извършваните дейности: Част от препоръчителните специалисти, както и от подпомагащите служители споделят, че уменията за работа с потребители са на много добро ниво, справят се в екипните дейности и добре познават и спазват етичните правила и стандарти в социалната работа, но се затрудняват при индивидуалната оценка на потребностите, работа с нормативната база, както и при работа с документация; Основните специалисти, от друга страна твърдят, че са силно удовлетворени от собствените си професионални умения, касаещи, както работата с потребителите, така с документи, с изготвяне на индивидуални оценки и планове за подкрепа, процесите по деинституционализирането на възрастните и предстоящата реформа; Всички служители са удовлетворени в много добра или задоволителна степен от уменията си за саморефлексия и собствените нагласи за позитивно общуване.

Като цяло служителите се самооценяват, като притежаващи много добро ниво на професионални компетенции в работата с възрастни хора, владеят активното слушане, имат емпатиен и индивидуален подход, боравят добре с нормативната база и работят успешно в екип.

**3.3 Нагласи и мотивация към бъдеща реформа на ДСХ „Възраждане“:**

Основните специалисти, пряко ангажираните и подпомагащите служители, заявяват позитивна нагласа и мотивация, спрямо предстоящите реформи в социалните услуги. Имат положителни очаквания за резултатите, касаещи повишаване качеството на предоставяната социална услугата и реформиране на материалната база.

Мотивацията на служителите, тяхното отношение към бъдеща реформа, както и професионалното самоосъзнаване за мястото, ролята и отговорностите им в сферата на социалните услуги, предопределя бъдещото развитие и качество на услугите. Служителите имат нагласа да се включат активно в предстоящите процеси, но споделят необходимост от методически насоки и специализирани обучения.

**3.4. Овластяване на процеса по деинституционализация и лидерство**

Екипът на ДСХ ,,Възраждане" е организиран и има опит в идентифицирането на специфичните нужди на своите потребители. Предоставят им се подходящи грижи, подкрепа и внимание. Екипът се стреми към осигуряване на интегрираща и подкрепяща среда и е мотивиран за развитие и гъвкавост в прилагането на социални умения при предоставяне на социалната услуга.

**3.5 Основни приоритети за оптимизиране на мотивацията на служителите с оглед предстоящата реформа -** Приоритетите са свързани с подкрепа и надграждане в професионалното развитие на служителите, според предварителен план за развитие и обучение. Включването им в общи дейности, обучения, супервизии, обмяна на опит, развиване на ключови компетенции за качествено предоставяне на социалната услуга.

С цел повишаване мотивацията на служителите за работа в социалната услуга е необходимо да получават адекватно заплащане за положения труд и да имат осигурени различни социални придобивки: работно облекло, профилактични прегледи, допълнителен платен годишен отпуск, съгласно КТД, както и допълнително материално стимулиране при показани високи резултати в работата.

* 1. **Нагласи на служителите на ДСХ „Възраждане“ към предстоящата реформа:**

Нагласите на екипа на ДСХ „Възраждане” към предстоящите промени са положителни. Те са информирани за процеса по реформиране на социалната услуга и заложените цели за създаване на условия и среда, в която възрастните хора да водят независим и достоен живот.

Оценяват и приемат, че предстоящото реформиране ще подобри условията на труд и не се притесняват за сигурността на работните си места. Служителите разбират нуждата от реформиране и се надяват на положителни промени, както за потребителите, така и за тях.

**3.7 Изводи, препоръки, заключение**

**Изводи:** Екипът в ДСХ „Възраждане" притежава и развива непрекъснато уменията си за компетентно предоставяне на социалната услуга. Има необходимите за работа с възрастни хора организационни умения, ценности и нагласи. Проявява критичност и принципност в своята работа. Ориентиран е към подобряване на качеството на социалната услуга.

**Препоръка**: С оглед поддържане и надграждане на професионалните компетентности на служителите, в контекста на предстоящите промени, е необходимо да се провеждат допълнително специализирани обучения, консултации, запознаване с добри практики и супервизии, с цел по-добро разбиране на потребностите на потребителите, както и избягване на формализирането при изготвяне на ИОП и ИПП.

**Заключение**: Екипът има готовност и ще съдейства конструктивно за включване в процеса на реформиране.

**4. Направление „Програми и дейности за подкрепа в ДСХ „Възраждане“:**

Тази оценка има за цел да покаже, какви са основните дейности (програми), които услугата предоставя и как те могат да се развият, надградят или създадат, ако такива не се прилагат към момента на оценката.

Дейностите в ДСХ „Възраждане“ са организирани в пет основни насоки - социални, медицински, психологически, кинезитерапевтични и занимания по интереси в свободното време (трудотерапия).

**4.1.** **Програма “Социални дейности“** – включва оценка на качеството за водене на пълноценен и самостоятелен живот; оценка на подкрепата в аспекта на нейната индивидуална

насоченост към нуждите на всеки потребител, изготвена от мултидисциплинарен екип; подпомагане на адаптацията и интеграция в условията на социалната услуга; оказване на съдействие при необходимост от административна и юридическа подкрепа; координиране на всички дейности, обслужващи потребностите на потребителите, с оглед постигане на максимални резултати.

Програми, предоставяни от служителите на ДСХ „Възраждане“:

* Подкрепа на социалното функциониране - цели социализиране и активно включване в институционална среда на потребителите и в общността;
* Прилагане на добри практики - подобряване качеството на услугата и предоставяне на максимална възможност на потребителите за участие във всички аспекти на живота в ДСХ: участие на потребителите в комисия за изготвяне на седмично меню; дегустация на приготвената храна, съвместно със социален работник и медицинско лице; включване на Съвета на потребителите при вземане на решения; организиране на ежеседмични групови срещи по етажи; изява на потребителите – отпечатване на авторски произведения, водене „Тетрадка на таланта“, оказване на съдействие при пазаруване.
* Ритуали и лични празници – на потребителите, които нямат възможност да бъдат в семейна среда се организират пълноценни и споделени лични празници и събития, с цел намаляване на чувството за самота и изолация.
* Връзка с близки и приятели – осигигурява се подкрепа за поддържане и подобряване на взаимоотношенията с близки, роднини и приятели.
* Оценяване и обратна връзка от потребителите – дава се възможност на възрастните хора да вземат участие в Комисия за проследяване качеството на социалните услуги, като попълват анкети за споделяне и обратна връзка и участват в групови срещи.
* Връзка с институциите и административно обслужване - подкрепа на потребители, които имат затруднения при комуникацията с други институции, като Община, дирекция “Социално подпомагане“, МВР, ТП на НОИ, НАП, Прокуратура, Пощенска станция, социални услуги.
* Информационни услуги - повишаване информираността, чрез абонамент за вестници и списания, абонамент към кабелен или мобилен интернет оператор, поддържане на информационни табла, съдържащи актуална информация за услугата и живота в общността, информиране за предстоящи екскурзии, културни събития и други.

**4.2. Програма “Здравни грижи и здравна просвета“** – подпомагане и улесняване на достъпа до здравната система - лични лекари и стоматолози, специалистите в доболничната здравна помощ, в звената за неотложна помощ и болнични заведения за активно лечение. Като социална услуга ДСХ „Възраждане” предоставя медицински дейности, свързани с грижа за здравето в домашна среда. Целта на програмата е постигане на по-добро здраве чрез превантивни, профилактични и качествени здравни грижи.

**Дейностите, чрез които се изпълнява тази програма включват:**

* Наблюдение на здравето чрез осигуряване на 24 часова медицинска грижа и наблюдение. При възникване на прояви или симптоми, извън обичайните, персоналът уведомява лекуващия лекар и близките;
* Планиране на дейности за деня и предстоящи прегледи от ОПЛ, консулти със специалисти, прием и изписване от болнично заведение;
* Медицински манипулации и спешна доболнична помощ се извършват от персонала, който е обучен да реагира при инцидент (спешен случай), да разпознава симптоми на вирусни и други заболявания;
* Прием на медикаменти и оказване на съдействие при изписване на лекарства и вписване на терапиите в индивидуални лекарствени листи;
* Здравен картон за всеки потребител, в който се вписват прилаганото лечение и консултациите;
* Здравни беседи и здравна информация, организирани с цел предпазване от вирусни инфекции, заболявания (симптоматика, лечение, превенция) и други съобразени с техните желания;
* Профилактични прегледи при личен лекар, организирани прегледи от специалисти, проследяване на диспансеризирани лица, активна рехабилитация.

**Добри практики:**

* Здравни беседи от вътрешни и външни лектори (РЗИ-Русе);
* Безплатни профилактични прегледи в институцията от различни специалисти от УМБАЛ „МЕДИКА” Русе;
  + Включване и ангажираност на близките в здравното обслужване.

**4.3 Психологическа програма** има за цел проследяване на психоемоционалното състояние на потребителите индивидуално и в група; информиране по въпроси, свързани със спецификата на психоемоционалното функциониране на хора в напреднала възраст; подпомагане в решаването на междуличностните взаимоотношения между потребителите; проследяване на междуличностните отношения и поведение на членовете на персонала и съдействие при необходимост.

Психологическата програма се изпълнява чрез индивидуално и групово консултиране на потребители; беседи, свързани с психичното здраве при възрастни хора; използване на методики с цел обективно оценяване на психоемоционалното състояние на потребители (възможно при потребители със съхранен интелект, при които не са налични изразени патологии); работа в мултидисциплинарен екип при обсъждане на случай, изготвяне на план и оценка според актуалните потребности на потребителите; съвместна работа с психиатър (при необходимост) и проследяване състоянието на потребители по време на приема на медикаментозната терапия; психологическо консултиране на персонала – индивидуално и групово; подпомагане на персонала при възникнали затруднения в отношенията с потребители;

* 1. **Кинезитерапевтична програма** включва общо раздвижване при хора в напреднала

възраст се изпълнява с цел поддържане на обема на движение в свободните стави; поддържане на дихателния капацитет; поддържане на добро психоемоционално състояние; превенция от падане и други.

Програмата се изпълнява, чрез аналитична гимнастика; механотерапия; дихателна гимнастика; упражнения от седеж за фина моторика на ръце; обучение в ходене с помощно средство; теренно лечение; упражнения за координация; мануална терапия под формата на масаж, апликация с медикамент, кинезиологичен тейпинг и пр.; функционални измервания: при нужда се правят сантиметрия, ъглометрия, мануално мускулно тестуване в началото и в края на проведен курс; приложения по образец: физиотерапевтична карта; образец – информация на кинезитерапевт за всеки проведени и предстоящи процедури за всеки потребител; примерен комплекс – упражнения за координация.

**4.5 Трудотерапевтични дейности**

Терапевтични дейности са организирани, чрез клубове по интереси в различни области, честване на официални празници, посещения на концерти, музеи, изложби и други. Трудотерапевтичната дейност цели постигане на самостоятелност и улесняване участието в обществения живот, чрез придобиване на трудови навици, развиване на нови умения, осмисляне на времето и развиване на естетично чувство. Трудовата дейност включва поддържане на тревните площи и цветните градинки в двора, почистване на стаите, изработване на художествени предмети, картички и други дейности, според възможностите и желанието на потребителите.

**Дейностите по трудотерапия се изпълняват чрез:**

* Занимателна трудотерапия, в която се включват изобразителна дейност, конструктивна дейност, тихи игри;
* Функционална трудотерапия, в която се включват хигиена на околната среда; почистване и поддържане площите в двора; поддържане на тревните площи и цветните градинки; лична и битова хигиена; битов труд; цветарство; кулинарен клуб;
* Културотерапия, в която се включва запознаване с различни празници, традиции и обичаи; изнасяне на беседи на различна тема; посещения на концерти, театрални постановки и други мероприятия; екскурзии с цел културотерапия; организирано гледане на филми;
* Музикотерапия, която се провежда чрез слушане на музика; разпознаване на различни стилове; разучаване на песни; изпълнение на танци;
* Спортен клуб, в който се включва провеждане на леки физически упражнения и подходящи спортни игри; провеждане на състезания по Дартс; организиране на разходки в близост до дома, с цел насърчаване на двигателната активност;
* Съвместни дейности с организации от общността: училища; неправителствени организации; клубове; сдружения и т.н.

**4.6 Предложения за допълване на програмите:**

* + - Организиране на кулинарни прояви с конкурсен характер;
    - Разширяване на дейността с външни организации и хора от общността;
    - Закупуване на допълнителни фитнес уреди за залата по кинезитерапия на 4 етаж;
    - Изграждане на външен фитнес в двора на ДСХ;
    - Закупуване на инвалидни колички за потребители с наднормено тегло;
    - Осигуряване на преносими компютри, таблети със софтуерни програми, подпомагащи комуникацията при хора с вербални нарушения;
    - Закупуване на мултимедии за организиране на филмов клуб – домашен киносалон;
    - Закупуване на безжични тонколони с USB за ползване от лежащи и трудноподвижни потребители, за слушане на музика, аудио книги и други;
    - Обновяване на оборудването на библиотеката и библиотечния фонд с нови книги, списания и други;
    - Разнообразяване на арттерапевтичните дейности, обособяване на битова стая с възможност за практикуване на стари занаяти, съобразени с интересите и уменията на потребителите – плетиво, бродерия, тъкане, работа с глина, дърворезба, шев и други.

**4.7 Изводи**

Програмите за дейностите в ДСХ “Възраждане” гр. Русе са насочени към потребителите, отчитайки специфичните им потребности, с цел подобряване качеството на живот, чрез задоволяване на здравни и психоемоционални потребности, разширяване на социалните контакти, поддържане или възстановяване на личните взаимоотношения с близки, роднини и приятелски кръг, осмисляне на свободното време и др. Дейностите са организирани групово и индивидуално в зависимост от личните предпочитания и възможности на потребителите. Оказва им се съдействие и се насърчават за включване и участие в планиране на нови дейности.

Дейностите в ДСХ „Възраждане“ се предоставят съобразно нуждите на потребителите, като гарантират личните им желания за участие в социалния и културния живот на услугата, стремежът им да запазят независимостта си за по-дълго време и самостоятелно да организират свободното си време.

В допълнение на представените програми на дейностите в ДСХ „Възраждане“, се изпълняват и следните дейности:

* Предоставяне на бръснаро-фризьорски услуги за потребителите на територията на ДСХ „Възраждане“, като трудно подвижните и неподвижните потребители се посещават в стаите им. Закупуване на необходимото оборудване за обновяване на наличния бръснаро-фризьорски салон и закупуване на допълнителни съоръжения, улесняващи обслужването на лежащо болните и трудноподвижните потребители;
* За доброто качество на услугите в ДСХ „Възраждане“ допринасят грижите на социалните асистенти, които придружават потребителите при разходки, съдействат при пазаруване, придружаване до болнично заведение, административни услуги и други;
* Помощен персонал подкрепя потребителите при сервиране и отсервиране, хранене, поддържане на лична и битова хигиена, пране и гладене. Във връзка със задоволяване на нуждите на различните целеви групи, е изведена необходимостта за осигуряване и закупуване на адаптирани помощни средства и помощни маси за легло, които да се използват при сервиране и хранене на потребителите с физически затруднения, както и извършване на други дейности от ежедневието;
* Наличие на специализиран транспорт (микробус с платформа за инвалидна количка).

**РАЗДЕЛ ТРЕТИ**

**План за реформиране на ДСХ “Възраждане“**

Планът за реформиране на ДСХ “Възраждане“ е изготвен и съгласуван от кмета на Община Русе през месец февруари 2023 г. Дейностите в него са разписани в четири етапа.

В първи и втори етап заложените дейности са изпълнени. Сформирана е Комисия за координация на ДСХ “Възраждане“ и до момента тя е осъществила всички предвидени действия.

Определени са оценяващи екипи, които са изготвили оценките на индивидуалните потребностите на всяко настанено лице; оценка на персонала; фактическото състояние на материалната база и програмите/дейностите в ДСХ “Възраждане“.

Проведени са работни срещи, на които екипите за извършване на оценки получиха методическа подкрепа.

Извършено е проектиране на строително – монтажни работи, свързани с ремонт, реорганизиране на пространствата, оборудване и обзавеждане на ДСХ “Възраждане“.

Изготвено и внесено е проектното предложение за кандидатстване по Плана за възстановяване и устойчивост. Подписан е административен договор с Управляващия орган – МТСП.

След стартиране на строително ремонтните дейности и предоставяне на план за тяхното реализиране от изпълнителя, ще се изготви допълнително приложение към настоящия актуализиран план за реформиране на ДСХ “Възраждане“, с детайлно разписани конкретните действия, касаещи организацията на грижа за настанените лица. Ще се осигури възможност приготвянето на храната за потребителите на ДСХ “Възраждане“ и Домашен социален патронаж да не се преустановява. Проведени са предварителни проучвания на възможностите за временно преместване под наем в кухнята на фирма “Арда Русе“ ООД, която в момента не се използва.

Първи етап: Определяне на координатори, екипи, действия и срокове

1. Сформиране на Комисия на ниво община за цялостна координация на дейностите по реформиране на ДСХ „Възраждане“ гр. Русе, в която да се включат експерти от ДСХ „Възраждане“ гр. Русе, Община Русе, РЗИ, ДСП, НПО, частни доставчици на услуги, потребители и техни близки.

**Срок: изпълнено**

Отговорник: Директор дирекция „Социални и здравни дейности“

Контрол: Зам.-кмет „Социални дейности, здравеопазване и транспорт“

1. Определяне на екипи за оценяване на индивидуалните потребностите на всяко настанено лице; оценка на персонала; фактическото състояние на материалната база и програмите/дейностите.

**Срок: изпълнено**

Отговорник: Директор дирекция „Социални и здравни дейности“

Контрол: Зам.-кмет „Социални дейности, здравеопазване и транспорт“

1. Анализ на състоянието на съществуващата материално-техническа база /МТБ/ на ДСХ „Възраждане“ град Русе и съществуващи сгради-общинска собственост, подходящи за СМР за предоставяне на нов тип услуги - резидентна грижа за хора в надтрудоспособна възраст, съгласно изискванията на действащата нормативна уредба.

**Срок: изпълнено**

Отговорник: Директор дирекция „Социални и здравни дейности“

Контрол: Зам.-кмет „Социални дейности, здравеопазване и транспорт“

1. Подготовка на община Русе за кандидатстване с проектно предложение по Плана за възстановяване и устойчивост, с цел успешно реформиране на ДСХ гр. Русе и разкриване услуги от типа: за резидентна грижа за хора надтрудоспособна възраст: оценяване на МТБ на ДСХ гр. Русе, съществуващи сгради - общинска собственост, подходящи за СМР за предоставяне на нов тип услуги - резидентна грижа за хора в надтрудоспособна възраст, съгласно изискванията на действащата нормативна уредба.

**Срок: изпълнено**

Отговорник: Директор дирекция „Социални и здравни дейности“

Контрол: Зам.-кмет „Социални дейности, здравеопазване и транспорт“

**Втори етап: Оценяване**

1. Преглед на съществуващите индивидуални оценки на потребностите (ИОП) и индивидуалните планове за подкрепа (ИПП) и оценка степента на съответствие с реалните оценки на потребностите.

**Срок: изпълнено**

Отговорник: Оценителен екип

Контрол: Директор дирекция „Социални и здравни дейности“

1. Извършване на реална оценка на потребностите на потребителите в Дома по Приложение № 2: Оценка на потребностите на потребителите.

**Срок: изпълнено**

Отговорник: Оценителен екип

Контрол: Директор дирекция „Социални и здравни дейности“

2.3. Оценка на персонала по Приложение № 2: Оценка на персонала и Приложение № 3: Самооценка на персонала.

**Срок: изпълнено**

Отговорници: Оценителен екип

Контрол: Директор дирекция „Социални и здравни дейности“

2.4. Изводи и препоръки от извършеното оценяване

**Срок: изпълнено**

Отговорник: Оценителен екип и специалисти

Контрол: Директор дирекция „Социални и здравни дейности“

2.5. Оценка на фактическото състояние на материалната база

**Срок: изпълнено**

Отговорник: Оценителен екип и специалисти

Контрол: Директор дирекция „Социални и здравни дейности“

2.6. Изводи и препоръки от извършеното оценяване на фактическото оценяване на материалната база

**Срок: изпълнено**

Отговорник: Оценителен екип и специалисти

Контрол: Директор дирекция „Социални и здравни дейности“

* 1. Оценка на програмите/дейностите за подкрепа

**Срок: изпълнено**

Отговорник: Оценителен екип

Контрол: Директор дирекция „Социални и здравни дейности“

2.8 Проучване и описване на добри практики при предоставяне на социалната услуга

**Срок: изпълнено**

Отговорник: Председател на Комисия за координиране

Контрол: Директор дирекция „Социални и здравни дейности“

2.9 Изводи и препоръки от извършеното оценяване и проучването на добри практики

**Срок: изпълнено**

Отговорник: Председател на Комисия за координиране

Контрол: Директор дирекция „Социални и здравни дейности“

2.10 Обучение на екипите по приложение на Методиката за реформиране на домове за стари хора на АСП

**Срок: изпълнено**

Отговорник: Председател на Комисия за координиране

Контрол: Директор дирекция „Социални и здравни дейности“

2.11 Изготвяне на актуална оценка на съответствие за качество на резидентна грижа за възрастни хора в надтрудоспособна възраст, определени в Наредбата за качеството на социалните услуги.

**Срок: изпълнено**

Отговорник: Комисия за координиране

Контрол: Директор дирекция „Социални и здравни дейности“

2.12 **(Отменена)** Изготвяне на екшън план за реформиране/трансформиране на дома за стари хора по видове дейности, източници и обем на финансиране и други приложими обстоятелства /План за действие/

**(Нова)** Изготвяне на допълнително приложение към настоящия актуализиран план за реформиране на ДСХ “Възраждане“, с детайлно разписани конкретните действия, касаещи организацията на грижа за настанените лица.

**Срок: След стартиране на строително ремонтните дейности и предоставяне на план за тяхното реализиране от изпълнителя.**

Отговорник: Комисия за координиране

Контрол: Директор дирекция „Социални и здравни дейности“

2.13 **(Изменена)** Утвърждаване/съгласуване/приемане на екшън плана

**(Нова)** Съгласуване надопълнително приложение към настоящия актуализиран план за реформиране на ДСХ “Възраждане“, с детайлно разписани конкретните действия, касаещи организацията на грижа за настанените лица.

**Срок: до седем дни след изготвяне на допълнително приложение** **към настоящия актуализиран план за реформиране на ДСХ “Възраждане“**

Отговорник: Комисия за координиране

Контрол: Директор дирекция „Социални и здравни дейности“

**Трети етап: Изпълнение**

* 1. **(Изменена)** Изпълнение на дейностите по плана за реформиране на ДСХ „Възраждане“
  2. Изпълнение на дейностите, свързани с промяна на условията на живот и повишаване на качеството на предоставяната грижа за възрастни хора в надтрудоспособна възраст, съгласно изводи и препоръки от оценяването на потребителите

1.2 **(Нова)** Изпълнение на дейностите, свързани с програми и дейности по подкрепа на предоставяната грижа в ДСХ „Възраждане“, съгласно изводи и препоръки в Раздел втори, т.4.6.

**Срок:** **в периода на реформиране на ДСХ „Възраждане“**

Отговорник: Директор дирекция „Социални и здравни дейности“

1.3 Изпълнение на дейностите, свързани с персонала, съгласно Раздел втори, т. 3.7.

**Срок:** **в периода на реформиране на ДСХ „Възраждане“**

Отговорник: Директор дирекция „Социални и здравни дейности“

1.4 Изпълнение на дейностите, свързани с ремонт, реновиране, реорганизиране, оборудване и обзавеждане на ДСХ „Възраждане“ съгласно изводи и препоръки в Раздел втори, т. 2.2

**Срок: в периода на реформиране на ДСХ „Възраждане“**

Отговорник: Директор дирекция „Социални и здравни дейности“

**Четвърти етап: Финал**

* 1. Финален доклад за реформирането на дома за стари хора

**Срок: след приключване процеса на реформиране на ДСХ „Възраждане“**

Отговорник: Директор дирекция „Социални и здравни дейности“

2. Информиране на местната общност и всички заинтересовани страни за ползите, положителните ефекти и резултатите от трансформирането на дома. Конкретната цел на дейността е целенасочена работа за положителна промяна в обществените нагласи към процеса на деинституционализация на възрастните хора, чрез организиране и провеждане на целенасочена информационна кампания.

**Срок: текущ**

Отговорник: Директор дирекция „Социални и здравни дейности“

**Дата на изготвяне на плана:** 30.08.2024 г.

1. Регионална здравна инспекция, Демографски анализ на област Русе 2018 - 2022 година, <https://rzi-ruse.com/files/sbor/2023-07-11-09-50-32-demogr_anlz_2022v.2.pdf> [↑](#footnote-ref-1)